酬盧宗說見貽
作者：連文鳳
朝代：宋

paragraphs: 我有離別腸，一日回百周。
流光日以邁，離別何時休。
倉庚求友聲，朝莫鳴相酬。
暖風老麥熟，秀野新陰稠。
美人隔吳樹，皓月明蘇州。
相望倚寥廓，孤懷抱綢繆。
鬰志不得語，愁思紛如抽。
遐想江湖人，長作鷗鷺儔。
雨花落筆牀，水芳縈釣舟。
贈我錦繡篇，坐之芰荷洲。
好語尉心曲，喜色棲眉頭。
君子懷友生，小人徇俗流。
頹波日靡靡，惡風聲颼颼。
喧啾亂孤皇，舞躍沸群鰍。
撫景發浩歎，舉觴不成謳。
自顧蒲柳衰，敢望桑榆收。
一生猶轉蓬，百年如傳郵。
聚會苦不恒，浩蕩宜縱游。
拍浮酒在船，枕籍糟成丘。
一醉樂陶陶，千古空悠悠。
願從盧博士，盤礴仙家樓。